amanoisuno/poetBack huggingface dataset:
漫興十一首  其四 趙蕃 
截竹鈎絲作釣筒，半纏蒼石著波中。忽焉快躍知魚中，相語相呼促短篷。
漫興十一首  其五 趙蕃 
釣發關余謂吉徵，長年三老爾何憑。那知我本江湖士，失脚東來亦墮罾。
漫興十一首  其六 趙蕃 
已遭穿頰尚洋洋，爾本何辜餌觸香。斷肉未能聊戒殺，念將贖爾又空囊。
漫興十一首  其七 趙蕃 
望極平湖不得山，水長山遠畫圖間。賦詩不似王摩詰，湖北湖南空往還。
漫興十一首  其八 趙蕃 
一日風帆數日程，絕知快意亦輕生。延緣始欲濱湖去，可奈同途莫並行。
漫興十一首  其九 趙蕃 
風順風橫總欲乘，傳呼雖數不余譍。去程渺渺湖邊草，宿伴悠悠水上罾。
漫興十一首  其一○ 趙蕃 
春風吹綠滿天涯，想見山園盡落花。少日意狂輕節物，祇令流轉謾成嗟。
漫興十一首  其一一 趙蕃 
寒日蕭蕭上矮窗，竹陰窗影兩舂撞。是中寓意真無盡，筆底尋詩卒未降。
雨中 趙蕃 
四月梅黄雨易成，夜來猶是十分晴。吳山越嶺渾遮盡，惟見江流面面平。
玉山久旱七月一日雨作望者云從常山來時趙吏部赴福州適入境已聞境上大雨取書邦人歡喜之詞爲口號二首呈之  其一 趙蕃 
一雨胡爲限古城，定應留逐使君行。前驅尚遠毋庸遽，已見蕭蕭破久晴。
玉山久旱七月一日雨作望者云從常山來時趙吏部赴福州適入境已聞境上大雨取書邦人歡喜之詞爲口號二首呈之  其二 趙蕃 
父老爭迎舊使君，使君何以爲吾民。要須一舉爲霖手，快瀉天瓢洗旱塵。
病中 趙蕃 
風樹蕭蕭雨若篩，間飄黄葉掛蛛絲。蟲號亡頼更滿耳，况是病夫新起時。
七月十有五夜一再夢故舒州使君侍御公宛如平生且於其案間得若紙若繒者一沓皆公所書或印者繙之有如幟者三有曰苛政曰贓吏忘其一焉問傍立者以何所用云始朝議欲遣公爲某使故建此云覺而賦詩四絕  其一 趙蕃 
誰云死別已吞聲，此恨何年得遽平。林響風聲雨蕭瑟，敗人殘夢欲殘更。
七月十有五夜一再夢故舒州使君侍御公宛如平生且於其案間得若紙若繒者一沓皆公所書或印者繙之有如幟者三有曰苛政曰贓吏忘其一焉問傍立者以何所用云始朝議欲遣公爲某使故建此云覺而賦詩四絕  其二 趙蕃 
一夕安能再與俱，話言寧覺死生殊。幟書更識埋輪志，生有不忘如是夫。
七月十有五夜一再夢故舒州使君侍御公宛如平生且於其案間得若紙若繒者一沓皆公所書或印者繙之有如幟者三有曰苛政曰贓吏忘其一焉問傍立者以何所用云始朝議欲遣公爲某使故建此云覺而賦詩四絕  其三 趙蕃 
弟過江東得附辭，奠猶乖往慟奚爲。情真未覺幽明負，貧病牢人甚縶維。
七月十有五夜一再夢故舒州使君侍御公宛如平生且於其案間得若紙若繒者一沓皆公所書或印者繙之有如幟者三有曰苛政曰贓吏忘其一焉問傍立者以何所用云始朝議欲遣公爲某使故建此云覺而賦詩四絕  其四 趙蕃 
夢回始覺死生分，愁詠江東日暮雲。安得分明再如昨，併須示我玉樓文。
步溪頭  其一 趙蕃 
溪頭弱柳已絲垂，那得江南尚好枝。從此春風日亡頼，與須排寫付新詩。
步溪頭  其二 趙蕃 
浴鳬拍拍已春聲，相趁雙飛屬玉明。更待前山一犂足，斷槎號瀨總波平。
步溪頭  其三 趙蕃 
草軟沙平路不泥，岸巾扶策步循隄。江南春事信能早，正月已聞林鳥啼。
昨日 趙蕃 
昨日張帆著翼飛，今朝風送蹇馿騎。吳淞山水夙所愛，得意還教多賦詩。
初八日微雨明日猶有賜意作兩絕句  其一 趙蕃 
小雨那能救旱禾，定催粟玉放庭柯。一從賦罷橫斜影，誰復風流似汝多。
初八日微雨明日猶有賜意作兩絕句  其二 趙蕃 
不堪積暑滯煩疴，幸甚新涼脫網羅。聞道重陽更逢閠，今年節意屬秋多。
晚秋郊居八首  其一 趙蕃 
梨棗熟時須一雨，江南底忽類中州。南人不識北人事，懔懔已懷禾黑憂。
晚秋郊居八首  其二 趙蕃 
宋玉悲秋殆我欺，江南摇落定何時。不因楓樹顔如渥，松柏連林漫莫知。
晚秋郊居八首  其三 趙蕃 
病橘蕭蕭祇古枝，二三酸子間蟲絲。人言社酒堪醫此，太息於今已後時。
晚秋郊居八首  其四 趙蕃 
九日黄花信昔談，是身何自見江南。故今開晚方爲貴，失所胡爲浪不堪。
晚秋郊居八首  其五 趙蕃 
病夫慵出長蓬蒿，但見芻薪價益高。積雨了知寒在候，我方隨事典衣袍。
晚秋郊居八首  其六 趙蕃 
霜天柿葉須收拾，咫尺山園底去遲。不是功名覊絆得，病來筋力費扶持。
晚秋郊居八首  其七 趙蕃 
蔓草依依網作窠，荒庭寂寂蚓能歌。人言病久須閒默，習氣相攻未易訶。
晚秋郊居八首  其八 趙蕃 
鄰父疑爲三徑孫，一生辛苦在田園。近來交友誰相顧，渠獨頻沾菜把恩。
元日寄成父四首  其一 趙蕃 
舊時元日羨吾廬，稱壽獻觴懽有餘。今日兒曹還效我，凄然事憶十年初。
元日寄成父四首  其二 趙蕃 
家家節物競今朝，風俗未分南北遥。莫向除薪覓如願，且憑爆竹走山魈。
元日寄成父四首  其三 趙蕃 
冒晨造謁愧悠悠，殘客不來門更幽。邂逅行人覓花看，春風已屬杏梢頭。
元日寄成父四首  其四 趙蕃 
客裏那知歲月遷，梅花報我又今年。蘭溪橋下扁舟泊，把筆題詩意惘然。
二月初八日 趙蕃 
只道貧無置錐地，根株戢戢自何生。春風向暖渾宜裌，拋擲殘綿傍砌楹。
三月一日 趙蕃 
粵山深歷備辭勞，雖有故人誰贈袍。歸卧茅齋且休歇，竹風山雨兩蕭騷。
三月六日  其一 趙蕃 
桐花最晚開已落，春色全歸草滿園。破衲欲捐還未可，炎凉翻覆在朝昏。
三月六日  其二 趙蕃 
自把殘書洗睡昏，欲求甚解與誰論。乍然好鳥聞深樾，忽爾荒雞聽遠村。
三月六日  其三 趙蕃 
怪底朝來暖欲昏，故應晚雨劇翻盆。空齋寂寞催成睡，風爲捲書還閉門。
初九日  其一 趙蕃 
一片花飛春未知，杜陵野客已深悲。況堪昨夜狂風雨，吹折東家桃樹枝。
初九日  其二 趙蕃 
日日題詩待海棠，要從地主借繩床。偶因風雨愆期至，已是飄零學退粧。
十一日  其一 趙蕃 
老眼看花抵霧中，寥寥鼻觀與香通。水僊蛻去梅成實，只有山礬印此風。
十一日  其二 趙蕃 
老去讀書非少年，故憐觳觫尚加鞭。看竹偶然閒半日，歸來還愧腹便便。
獨行  其一 趙蕃 
獨行曼曼遶江湄，正是春風日暮時。折得芳馨無所遺，寄懷空誦碧雲詩。
獨行  其二 趙蕃 
春風浩浩水橫波，水遠灘長可奈何。送盡碧雲人不見，折蘭采若自行歌。
獨行  其三 趙蕃 
登山臨水送將歸，攬涕無從日向微。水遠山高動千里，春風浩浩客吹衣。
春日雜言十一首  其一 趙蕃 
蘭也結根幽且深，若爲容易出山林。定知亦以香爲累，不爾人於何處尋。
春日雜言十一首  其二 趙蕃 
山寒花事自遲遲，歸至况當梅謝時。祇有山櫻能照眼，屬遭風雨又離披。
春日雜言十一首  其三 趙蕃 
寒多草亦未抽芽，漫說春今一半加。試向小園閒點檢，忽逢一樹木瓜花。
春日雜言十一首  其四 趙蕃 
晚欣斜日照茅檐，意謂新晴已可占。雨脚曉收雲更合，陽烏將出尚窺覘。
春日雜言十一首  其五 趙蕃 
買得荒園近塢居，但供樵牧廢犁鋤。漫營籬落今將合，猶恨人工乏剩餘。
春日雜言十一首  其六 趙蕃 
舊時曾詠木蘭幽，舊藁飄零莫自收。老境不妨花固發，人今白盡十分頭。
春日雜言十一首  其七 趙蕃 
落葉疎疎似雨鳴，莫疑春晚有秋聲。抽條易葉年年事，看取一番新綠成。
春日雜言十一首  其八 趙蕃 
山中寂寞少花枝，過盡春風病不知。未分春歸便無跡，陶瓶聊復浸酴醿。
春日雜言十一首  其九 趙蕃 
春風吹綠綠成陰，新有黄鸝度好音。我政卷書成坐睡，恍然疑是拂瑶琴。
春日雜言十一首  其一○ 趙蕃 
燕子日長宜讀書，若爲病思每欺余。形骸筋力今如此，慚愧丁年不荷鉏。
春日雜言十一首  其一一 趙蕃 
渺渺春山啼杜鵑，開花解使碧山然。韓詩李賦紛難考，猶喜知名向謫僊。
晚卧二首  其一 趙蕃 
軒小才堪置竹床，晚來新浴快初凉。掃除諸妄歸真想，薝蔔林中聞妙香。
晚卧二首  其二 趙蕃 
戲學韓公盆作池，雨來亦解起風漪。蛙鳴莫作鼓吹想，更問屬官仍屬私。
夜賦 趙蕃  庐山
雨挾松聲落枕邊，道人巾屨極蕭然。忽思舊宿廬山寺，曾聽懸崖瀑布泉。
晚作 趙蕃 
古屋黄昏蝙蝠飛，爾飛干我竟何爲。但愁蚊子且生翼，飽爾亦當侵我肌。
夜作絕句三首  其一 趙蕃 
秋入吟窗夜氣清，舊書雖老眼猶明。悠悠行李空長鋏，落落功名負短檠。
夜作絕句三首  其二 趙蕃 
月明入戶白於霜，林影當簷聳若翔。睡味不應如許好，不來吟咏答寒螿。
夜作絕句三首  其三 趙蕃 
高下鐘聲一聽聞，林梢落月亂紛紛。忽來眼底詩無數，頗念高人與細分。
郊居晚行呈章令四首  其一 趙蕃 
斜陽渺渺下前陂，牛自安眠兒得嬉。行過中林却回顧，眼邊依約有新詩。
郊居晚行呈章令四首  其二 趙蕃 
早禾打穀歸高廩，槀秸堆場尚若雲。目見田廬無此比，勸耕知自令君勤。
郊居晚行呈章令四首  其三 趙蕃 
人言樂歲好催科，吾今方知自拊摩。要識田家略無事，殺雞爲黍自相過。
郊居晚行呈章令四首  其四 趙蕃 
淵明薪水憂兒子，玉川送米煩鄰僧。我今窮狀不可道，減憂得米憂年登。
還家二絕  其一 趙蕃 
小出端如遠客歸，僕迎兒候犬循衣。家人不問城中事，但道雨多蔬茹肥。
還家二絕  其二 趙蕃 
竹因易葉聽風吹，入屋穿窗縱所之。我亦閉齋愆掃溉，渠因投隙遂紛披。
八月八日發潭州後得絕句四十首  其一 趙蕃 
湘神知我愛湘中，故遣舟遲匪厄窮。可笑兒曹不解事，故云常值打頭風。
八月八日發潭州後得絕句四十首  其二 趙蕃 
才把離觴已足悲，況哦別句慰相思。月明未比夜來別，人影已知天外追。
八月八日發潭州後得絕句四十首  其三 趙蕃 
平岸朝陽已映光，高林宿靄尚深藏。客中亟起繇何事，要趁侵晨數刻凉。
八月八日發潭州後得絕句四十首  其四 趙蕃 
鷗如玉潔鷺霜明，閒意相看了不驚。乃不悟予非慕者，决然飛背晚煙輕。
八月八日發潭州後得絕句四十首  其五 趙蕃 
罾塘斷港劣容舟，鱍鱍盈籃叫不休。我亦買之將作腊，要和蔬茹紿饑喉。
八月八日發潭州後得絕句四十首  其六 趙蕃 
投罾政爾不能逃，偶逭還遭別網要。此意豈能知數罟，不論他日且今朝。
八月八日發潭州後得絕句四十首  其七 趙蕃 
南風縱急但溫其，小雨雖微却透肌。永日蓬窗難坐卧，祇隨舷側就陰移。
八月八日發潭州後得絕句四十首  其八 趙蕃 
刻木如瓶粉漬之，掛林聊當酒家旗。我當物色登臨處，亦復因之爲解頤。
八月八日發潭州後得絕句四十首  其九 趙蕃 
借居雖陋自如常，舟小安能具斛湯。却羨沈牛浮鼻去，綠桑陰下趁蒼凉。
八月八日發潭州後得絕句四十首  其一○ 趙蕃 
扁舟往作櫧州過，煙霧空濛祇市聲。今夕再來還小泊，却逢江月正空明。
八月八日發潭州後得絕句四十首  其一一 趙蕃 
午風吹坼稻花香，晨雨翻掀稻葉凉。道上塵埃猶浄盡，田間歡樂詎能量。
八月八日發潭州後得絕句四十首  其一二 趙蕃 
一年風月屬中秋，今昔相傳無異流。定自天公亦興此，故教雨脚破雲頭。
八月八日發潭州後得絕句四十首  其一三 趙蕃 
盧溪望望接宣風，景富猶能慰客窮。已愛熙熙村舍好，更欣漠漠稻田豐。
八月八日發潭州後得絕句四十首  其一四 趙蕃 
晚山能紫復能青，遠嶺猶分近已冥。好語忽然生眼底，遽將摹寫已無形。
八月八日發潭州後得絕句四十首  其一五 趙蕃 
曉山能淺復能深，淺似朝晴深似陰。山色豈知朝暮改，行人自費短長吟。
八月八日發潭州後得絕句四十首  其一六 趙蕃 
山驛雖荒亦可安，要眠杉月夜深寒。昨宵虛落才聞鼓，明夕江臯想枕湍。
八月八日發潭州後得絕句四十首  其一七 趙蕃 
露冷初疑是曉霜，風高已覺愛朝陽。莫云節變能如此，直念吾衰不復强。
八月八日發潭州後得絕句四十首  其一八 趙蕃 
城上青山遠近橫，城邊草樹亦相縈。城中臺殿還相倚，畫手其誰爲寫成。
八月八日發潭州後得絕句四十首  其一九 趙蕃 
溪上秋來境倍佳，附城猶爾况村賒。却嗟政爾營行棹，不得於茲理釣車。
八月八日發潭州後得絕句四十首  其二○ 趙蕃 
仰山林壑舊曾遊，擬欲重尋不自由。倚頼艤舟相對處，爲予排闥向城頭。
八月八日發潭州後得絕句四十首  其二一 趙蕃 
晚日才能度兩灘，詰朝應復又成乾。從來但說泝流苦，到我順流良亦難。
八月八日發潭州後得絕句四十首  其二二 趙蕃 
仰山山峙季溪流，知我東歸俾蹔留。盡日如推復如盪，爲之成喜不成憂。
八月八日發潭州後得絕句四十首  其二三 趙蕃 
兩岸多爲激水輪，創由人力用如神。山田枯旱湖田澇，惟此豐凶歲歲均。
八月八日發潭州後得絕句四十首  其二四 趙蕃 
烟消日出見秋真，政恐却成憔悴人。頼是倦遊歸去日，扁舟載著自由身。
八月八日發潭州後得絕句四十首  其二五 趙蕃 
鷺鷥雖說擅風標，永日灘頭腹苦枵。鳬鶩雜居寧自異，鷄羣鶴處更加驕。
八月八日發潭州後得絕句四十首  其二六 趙蕃 
秀植如雲不可窮，長杉鉅竹畧相同。嗟余詎可如材者，政似飄飄秋後楓。
八月八日發潭州後得絕句四十首  其二七 趙蕃 
遥看巨石屹相衝，不道中江有路通。幾度跨羸行犖确，又成全室寄蓬籠。
八月八日發潭州後得絕句四十首  其二八 趙蕃 
昌江直下水能平，却愛瀧流激激聲。頻歲水災何自拯，政由疏鑿欠流行。
八月八日發潭州後得絕句四十首  其二九 趙蕃 
病思昏昏略未醒，木犀誰遣浸饒瓶。兀然隨我故山夢，竹故青青雨自零。
八月八日發潭州後得絕句四十首  其三○ 趙蕃 
三逕雖荒菊尚存，重陽想見露花繁。那知欲去去不及，病卧他州空斷魂。
八月八日發潭州後得絕句四十首  其三一 趙蕃 
去歲重陽事已訛，今年亦復病蹉跎。明年想見山中集，弟妹團欒黄菊歌。
八月八日發潭州後得絕句四十首  其三二 趙蕃 
老去真成病不禁，炎蒸三日瘧如侵。江山舊識思新面，佳處真成畧枕衾。
八月八日發潭州後得絕句四十首  其三三 趙蕃 
季月將窮更起風，秋聲亂雜樐聲中。倦游歸去渾忘事，淹速從渠不計窮。
八月八日發潭州後得絕句四十首  其三四 趙蕃 
煮泉樹石閟幽深，來景欄干敞眺臨。可是溪山須一面，懷人政爾動哀吟。
八月八日發潭州後得絕句四十首  其三五 趙蕃 
暮色蒼然遂不開，我舟亦欲傍崖隈。不唯帆過誰家宿，水鳥林棲亦並來。
八月八日發潭州後得絕句四十首  其三六 趙蕃 
落日蒼蒼烟樹林，渚鷗沙鳥更浮沉。過湖未遠猶空闊，不見遥山出寸岑。
八月八日發潭州後得絕句四十首  其三七 趙蕃 
日之夕矣下羊牛，想見吾廬樹掩幽。兒自閒行牛自去，溪頭熟路不須求。
八月八日發潭州後得絕句四十首  其三八 趙蕃 
大琛酒價舊知名，樟樹姑洲得並行。晨起亟思謀一醉，遠鐘已作叫巖聲。
八月八日發潭州後得絕句四十首  其三九 趙蕃 
午藹紛紛無奈濃，晚來微歛見山容。鵝湖舊日經行地，清吹思乘十里松。
八月八日發潭州後得絕句四十首  其四○ 趙蕃 
終朝未厭哭灘聲，歸近何妨細作程。送盡鵝湖青一带，靈山已復遠相迎。
與成父自信同舟到饒分路而別以詩送之三首  其一 趙蕃 
川行歷覽不知勞，我有新詩聽汝抄。今日語離還索句，况堪風雨滿江郊。
與成父自信同舟到饒分路而別以詩送之三首  其二 趙蕃 
我自飄零更汝憂，賤貧骨肉不相收。馬家堤上休停騎，愁有居民說故侯。
與成父自信同舟到饒分路而別以詩送之三首  其三 趙蕃 
向來三復渭陽詩，羨汝此行親見之。若問廼兄何樣似，家徒四壁更書癡。
過湖得便風舟甚駛 趙蕃 
鳥飛不盡水黏天，隠隠青山若箇邊。六幅蒲帆去如箭，江神有意特相憐。
連日得順風 趙蕃 
上水深虞費挽牽，順風似得江神憐。雲山好處留不得，縱望令人空惘然。
風 趙蕃 
逆風忽作大王雄，客岸淹留半日中。亭午却回張席去，向來駭浪亦潛空。
大風二首  其一 趙蕃 
杯水得風猶渺然，况茲章貢遠連天。一窮坐我靡他問，下水寧聞勞挽牽。
大風二首  其二 趙蕃 
頗愛峽江江上山，幾回陶冶付毫端。眼中誰爲善圖貌，貌與桐江相並看。
過生米市艤舟求浴望山巔有屋巋然至石岸數步宛轉荒級榜曰釣磯入門古壇對江上則有獨柏餘屋悉具體問之云施肩吾嘗垂綸於此柏則唐胡天師所植他無碑記惟華邦直則留題一詩有石刻因用其韻題釣磯又復用小閣壁間韻留題胡柏併書柱間浴罷理棹而去  其一 趙蕃 
枕水危磯峙不流，是誰曾此被羊裘。遺蹤幾覓無從問，落日清風過樹頭。
過生米市艤舟求浴望山巔有屋巋然至石岸數步宛轉荒級榜曰釣磯入門古壇對江上則有獨柏餘屋悉具體問之云施肩吾嘗垂綸於此柏則唐胡天師所植他無碑記惟華邦直則留題一詩有石刻因用其韻題釣磯又復用小閣壁間韻留題胡柏併書柱間浴罷理棹而去  其二 趙蕃 
荒壇有柏翠參天，盡道栽從五代前。仙事茫茫真是否，試當風月聽跫然。
過湖偶題書於鄔子之津 趙蕃  洞庭湖
洞庭厥大九州間，此地吞潴未覺慳。一抹遠青爲四望，亦云髣髴似君山。
溧陽書事 趙蕃 
風引僊舟去莫同，自知名媿郭林宗。倦游偶作連朝住，頗覺臨邛費繆恭。
舟中二首  其一 趙蕃 
頻歲崎嶇道路勞，江山妙處屬吾曹。欲將一籠盛歸去，安得并州快剪刀。
舟中二首  其二 趙蕃 
歲月侵人去若犇，雪消歸水不留痕。詩情本自無多子，深謝江山稍見存。
湖州舟中 趙蕃 
平生苕霅又扁舟，尚喜深盟不負鷗。憶昔詩篇渾漫興，祇今翻覺費冥搜。
舟中雨 趙蕃 
秋草猶青可放牛，雨林如豁更鳴鳩。荒雞渺渺三家墅，白鳥悠悠數里洲。
艤舟龍遊 趙蕃 
縠波亭下一維舟，小對秋風梳白頭。欲賦新詩欠時體，江河萬古歎風流。
安仁艤舟作 趙蕃 
客路不知時節移，忽逢柳色已依依。無悰却數離家日，臘盡春回方始歸。
松原山行七絕  其一 趙蕃 
雨勢崩騰略未休，澗衝溪惡使人愁。那知今日松原路，拄杖挑包得自由。
松原山行七絕  其二 趙蕃 
莫道松原路不通，擔肩樵斧往來同。老夫自是山中友，要涉崎嶇盡日中。
松原山行七絕  其三 趙蕃 
烏噪猿號古樹叢，亂青參倚更撐空。悠然到處皆詩本，須信山行不負公。
松原山行七絕  其四 趙蕃 
雨後浮雲更擁山，須臾已作太空還。了然悟得淵明意，投紱歸來徑掩關。
松原山行七絕  其五 趙蕃 
電激雷犇是處聞，綠週青遶四無分。哦詩幾側風前帽，縱目閒看雨後雲。
松原山行七絕  其六 趙蕃  庐山
涉水穿雲殊好在，自知元是箇中人。何時粗畢尚平志，衡嶽匡廬收此身。
松原山行七絕  其七 趙蕃 
一日周遭度九溪，快儂雙脚凈無泥。真同落落石爲枕，寧媿區區沙築堤。
與碩父沈弟伯仲晚行河堤碩父欲作小亭于其上且云西南得山最多即其語作絕句 趙蕃 
斷水橋橫獨木過，西南盡處得山多。自嗟不及兒童樂，橫笛騎牛穩下坡。
舟中晚作二絕  其一 趙蕃 
天如慳此好江山，故遣風帆送我還。日暮白鷗猶未宿，衝烟時復度前灣。
舟中晚作二絕  其二 趙蕃 
嚴婺江山天下奇，經行凡作幾篇詩。何當便畢尚平趣，占斷清波垂釣絲。
江山道中 趙蕃 
蕭蕭風雨急還休，無數倉官立道周。多少詩情渾漫興，煙雲不隔四山秋。
鼠山 趙蕃 
鼠山山下鼠山潭，名字常因艇子談。幾欲賦詩收拾汝，技窮如我莫多貪。
登岳陽樓  其一 趙蕃  岳阳楼
太史南遊上會稽，愛奇端欲助文辭。蕭騷白髮離騷國，不到巴陵終欠詩。
登岳陽樓  其二 趙蕃  岳阳楼
自昔騷人半此州，不因放逐即淹留。我今毋負仍非客，何事汎然還一遊。
登岳陽樓  其三 趙蕃  岳阳楼
幾思假日賦登樓，風雨連連不肯休。待得晴時又成去，再三舉手謝沙鷗。
登岳陽樓  其四 趙蕃  岳阳楼
晚風何許遞參差，南望令人思九疑。渺渺煙波莫能極，誰云一葦可杭之。
鵝湖道中二首  其一 趙蕃 
兩道蒼松列翠幢，雨來渾似度桐江。恨無東絹堪圖此，歸伴蒲團掛北窗。
鵝湖道中二首  其二 趙蕃 
人間那有萬株松，莫道名山都未逢。自拄枯藜行不倦，更聽齋後幾聲鐘。
鵝湖道中呈斯遠 趙蕃 
翠阜奔騰似列屯，老松錯落更橫陳。風高日暖鵝湖路，宜此蕭然兩幅巾。
將至辰州走筆寄在伯教授二首  其一 趙蕃 
去年十月君行此，今歲茲時我繼君。黄花赤葉雖如昨，所恨詩壇欠策勳。
將至辰州走筆寄在伯教授二首  其二 趙蕃 
庭前甘菊都開否，記得去年同把觴。相逢勞苦定愁絕，我哭途窮君悼亡。
亭午欲過意復淒然偶引杯酒而沅陵丈送詩適至因走筆成兩絕併呈教授兄  其一 趙蕃 
梅花玉立知何許，回首江東日暮雲。白髮蕭蕭不歸去，顧徵蠻語作參軍。
亭午欲過意復淒然偶引杯酒而沅陵丈送詩適至因走筆成兩絕併呈教授兄  其二 趙蕃 
寒廳冷日不能暄，杯酒時須手自溫。頼有好詩頻送我，能教病眼洗眵昏。
姑蘇道中 趙蕃 
麥浪摇波柳映津，吳鄉春色見今晨。欲將何以慰無頼，一酌濁醪如有神。
早飯龍堂寺 趙蕃 
櫸藤束縛竹爲輿，野飯來尋僧所廬。茅屋正逢飛卷破，夜來風雨問何如。
過旁羅見靈山 趙蕃 
過得旁羅上下灘，望中青出是靈山。三年此地四來往，老矣向渠成厚顔。
歸近 趙蕃 
黄溪潭上晚風生，吹我孤舟直又橫。歸近尚餘三十里，不妨待得月同行。
樓步 趙蕃 
人家簇簇曉煙青，湖上船歸漁市腥。細雨如絲山色暝，一杯濁酒慰飄零。
上饒道中 趙蕃 
踏土憂疑似踏船，土塍滑汰勝於舷。川行可怖陸行苦，誰遣爲之空自憐。
過雨市二首  其一 趙蕃 
盧溪溪水接宣風，四面青山圖畫中。盡日苦吟吟不足，始知才盡景無窮。
過雨市二首  其二 趙蕃 
晴裏看山故自佳，雨邊益覺興無涯。我家正在千山底，每一看山還自嗟。
書雙逕鋪 趙蕃 
昔者曾看紫柞花，今焉梅謝柳生芽。無窮甲子隨車轂，有限光陰屬鬢華。
題仁坑鋪 趙蕃 
四松離立類巖幽，遮我聊爲半日留。更恨月明清影夜，不能於此聽颼颼。
發石佛 趙蕃 
石佛如今果有靈，盡驅昏翳作空青。松原白石今朝過，雲洞月巖明日經。
舒村 趙蕃 
有竹如椽故可佳，况於竹外隠鷗沙。不嫌官道多車馬，此地端宜著釣車。
發豫章後二首  其一 趙蕃 
楓林滅沒橘林多，酒戶漁家奈若何。賸欲與渠論久住，一官老矣尚奔波。
發豫章後二首  其二 趙蕃 
詩成欲賦江山好，政爾多言恐害廉。只恨十分朝日美，可能身獨負茅簷。
登安仁雲錦驛後挹僊亭三首  其一 趙蕃 
古木陰中屋數椽，下臨縈折幾山川。晚來快雨仍新浴，端覺飄飄意欲僊。